На основу члана 80. и 101. Закона о социјалној заштити (,,Службени гласник Републике Српске,, број 37/12 и 90/16), члана 10. Одлуке о оснивању Јавне установе Центар за социјални рад Бијељина -Пречишћен текст (,,Службени гласник општине Бијељина,, број 3/12) и члана 23. Статута Јавне установе Центар за социјални рад Бијељина, а на основу Извјештаја о раду Јавне установе Центар за социјални рад Бијељина за 2018. годину, Управни одбор Јавне установе Центар за социјални рад Бијељина, на сједници одржаној 10.04.2019. године д о н о с и

**ПРОГРАМ РАДА**

# ЈАВНЕ УСТАНОВЕ ЦЕНТАР ЗА СОЦИЈАЛНИ РАД БИЈЕЉИНА

**за 2019. годину**

Јавна установа Центар за социјални рад Бијељина је установа социјалне заштите коју је основао град Бијељина за извршавање послова и реализацију права утврђених Законом о социјалној заштити, Породичним законом, Законом о дјечијој заштити, Законом о заштити од насиља у породици, Законом о заштити и поступању са малољетницима у кривичном поступку. Центар се бави и пружањем других услуга социјалног рада, самостално или у сарадњи са другим институцијама и удружењима.

Поред законом дефинисаних функција, Центар своју дјелатност остварује и на основу одлука оснивача: Одлуке о оснивању, Одлуке о проширеним правима и услугама у области социјалне заштите, других правних аката као што су статут, програми и планови рада.

У провођењу социјалне заштите и социјалног рада, Центар за социјални рад врши следећа јавна овлашћења:

* пружа стручну помоћ грађанима
* рјешава у првом степену о остваривању права утврђених Законом о социјалној заштити и одлукама о проширеним правима у јединицама локалне самоуправе
* рјешава у првом степену о остваривању права из области дјечије заштите
* рјешава у првом степену о остваривању права из области породично-правне заштите и старатељства
* ради на спровођењу мјера према малољетним лицима у кривичном поступку
* пружа социјалне услуге у поступку рјешавања о правима из области социјалне заштите
* врши надзор над хранитељским породицама
* води евиденцију и документацију о правима, пруженим услугама и предузетим мјерама у оквиру своје дјелатности и издаје увјерења на основу евиденције и
* врши исплату новчаних права утврђених Законом о социјалној заштити и другим прописима и општим актима.

Поред ових послова, Центар за социјални рад обавља и стручне послове из области социјалне заштите и социјалног рада, породичне и дјечије заштите, и то:

* открива и прати социјалне потребе грађана и проблеме у области социјалне заштите
* предлаже и предузима мјере у рјешавању социјалних потреба грађана и прати њихово извршење
* предлаже мјере за унапређење социјалне заштите и планирање развоја система социјалне заштите у локалним заједницама, организује и спроводи одговарајуће облике социјалне и дјечије заштите и непосредно пружа социјалне услуге
* прати стање у области дјечије и породично-правне заштите, покреће иницијативе и предлаже мјере за унапређивање система дјечије и породичне заштите
* развија и унапређује превентивне активности које доприносе спречавању и сузбијању социјалних проблема
* пружа дијагностичке услуге, спроводи одговарајући третман, савјетодавне, терапијске услуге и стручну помоћ корисницима
* подстиче, организује и координира професионални и доборовољни рад у области социјалне заштите
* ради на развоју разноврсних модела збрињавања корисника у заједници и социјалних услуга у складу са потребама корисника, развија социјални рад у заједници
* пружа услуге помоћи његе у кући, дневног збрињавања и прихватилишта
* подстиче и развија самопомоћ, добровољни рад, међуљудску солидараност, добротворне и хуманитарне дјелатности
* обавља послове савјетовалишта за проблеме брака и породице, васпитања дјеце, усвојења, односа родитеља и дјеце
* обавља аналитичко-истаживачке послове у локалним заједницама и
* обавља и друге послове утврђене законом и одлукама јединице локалне самоуправе.

**I ЈУ ЦЕНТАР ЗА СОЦИЈАЛНИ РАД БИЈЕЉИНА-РЕСУРСИ**

1. **Кадрови**

На пословима и задацима Центрa aнгажоваће се 31 стално запослени радник; директор, помоћник директора (распоређен из реда запослених радника), 9 социјалних радника, 3 дипломирана правника, 3 дипломирана психолога, 1 дипломирани специјални педагог, 1 дефектолог, 1 дипломирани педагог, рачуноводство 4, администрација 3, послови дјечије заштите 3, помоћни радници 2.

Поред стално запослених, тренутно је ангажовано 5 радника на одређено вријеме (због замјене радника услед привремене неспособности за рад; повећаног обима посла).

|  |  |  |
| --- | --- | --- |
| СТРУКТУРА ЗАПОСЛЕНИХ | Број радника | Стручна спрема |
| Директор | 1 | ВСС |
| Помоћник директора  (из реда запослених) | 1 | ВСС |
| СТРУЧНИ РАДНИЦИ | 18 |  |
| Дипломирани социјални радник | 6 | ВСС |
| Социјални радник | 3 | ВШС |
| Дипломирани правник | 3 | ВСС |
| Дипломирани психолог | 3 | ВСС |
| Дипломирани педагог | 1 | ВСС |
| Дипломирани специјални педагог | 1 | ВСС |
| Дипломирани дефектолог | 1 | ВСС |
| Послови на реализацији права из Закона о дјечијој заштити | 3 | 1 ВСС  1 ВШС  1 ССС |
| Административно техничко особље | 9 |  |
| Дипломирани економиста | 3 | ВСС |
| Економски техничар | 1 | ССС |
| Административни радници | 3 | 1 ВСС  2 ССС |
| Помоћно особље | 2 | 1 ССС  1 НК |
| СВЕГА | 31 |  |

*Табела 1. Радници запослени у Центру (рад на неодређено вријеме)[[1]](#footnote-1)*

У односу на потребан број радника, утврђен Правилником о условима за оснивање установе социјалне заштите и обављање дјелатности социјалне заштите[[2]](#footnote-2), и даље ће бити присутан проблем недовољног броја стручних радника, прије свега дипломираних социјалних радника, који ће се настојати ублажити реорганизацијом унутар постојеће организације рада, као и развијањем партнерских односа са невладиним сектором.

Центар за социјални рад Бијељина, у наредном периоду мораће да јача своје кадровске капацитете, имајући у виду пораст броја становника (број становника се вишеструко повећао у односу на предратни период). Град Бијељина броји око 115.000 становника, од којих је велики број повратника, избјеглих и расељених лица, лица у стању социјалне потребе, лица са специфичним потребама, различитим патолошким појавама и сл.

У току прошле године, дошло је до повећања броја корисника права и услуга Центра јер су ступањем на снагу Закона о дјечијој заштити[[3]](#footnote-3), а касније и измјенама и допунама Закона, уведене нове категорије корисника дјечије заштите, а интеревенције Владе Републике Српске, увођењем накнаде за личну инвалиднину, утицале су и на повећање броја корисника права из области социјалне заштите[[4]](#footnote-4). У току 2019. године очекује се доношење Закона о измјенама и допунама Закона о социјалној заштити. Имајући у виду чињеницу, да нова законска рјешења (увођење нових права и услуга али и обавеза ажурног поступања и поступања у складу са Законом о општем управном поступку) повећавају обим послова у Центру, неминовно се намеће закључак да је неопхподно повећати број извршилаца у Центру.

Стручни радници у Центру су радници следећих занимања: дипломирани социјални радник, дипломирани правник, дипломирани психолог, дипломирани социолог, дипломирани педагог, дипломирани специјални педагог и дипломирани дефектолог (дипломирани специјални едукатор и рехабилитатор) који су стекли образовање првог циклуса у трајању од најмање три, а највише четири године и вреднују се са најмање 180, односно 240 ECTS бодова, односно имају стручну спрему стечену према закону који регулише високо образовање, одговарајућег усмјерења, а који непосредно раде са корисницима на пружању социјалних услуга.

Сви стручни радници имају положен стручни испит за рад у области социјалне заштите.[[5]](#footnote-5)

У току 2019. године континуирано ће се проводити стручна едукација и усавршавање радника, а што је право и обавеза свих стручних радника како би радили на што квалитетнији начин и у складу са законским прописима.

*Слика 1.* *Образована структура запослених у Центру за социјални рад Бијељина*

Унутрашња организација послова и радних задатака дефинисана је Правилником о унутрашној организацији послова и радних задатака у ЈУ Центар за социјални рад Бијељина.[[6]](#footnote-6) Овим Правилником формирана су одјељења и службе које чине радници чији послови и радни задаци представљају сродну цјелину на принципима концентрације и груписања послова према врсти, сродности и повезаности, те примјене јединствених метода у смислу унутрашње подјеле рада:

- **Одјељење за социјалну заштиту** врши стручне и управне послове из области социјалне, породично-правне заштите, заштите од насиља у породици и дјечије заштите.

- **Одјељење за породично-правну заштиту** врши стручне и управне послове из области породичне заштите.

- *Служба за послове из области малољетничке делинквенције и рада са васпитно запуштеном и занемареном дјецом* обавља послове рада са малољетницима у сукобу са законом, васпитно занемареном и запуштеном дјецом, сарадњу са образовним институцијама, координацију и рад Дневног центра за дјецу у ризику као и друге послове који се посебним актом ставе у дјелокруг рада Службе.

- *Служба за послове из области дјечије заштите* обавља послове на рјешавању у првом степену о остваривању права из области дјечије заштите.

- *Служба рачуноводства* обавља послове из области праћење остваривања политике финансирања Центра, припремање нацрта/приједлога буџета Центра, праћење и евиденцију прихода иизвршење расхода буџета и израду финансијских извјештаја Центра, контролу правилности и законитости коришћења буџетских средстава, као и друге послове који се посебним актом ставе у дјелокруг рада Службе.

- *Служба заједничких послова* обавља послове пријемне канцеларије, протокола и архива, те послове за потребе Центра који се односе на одржавање, управљање, обезбјеђење и заштиту објеката, опреме и друге имовине коју користи Центар, одржавање чистоће и хигијене у просторијама Центра, као и друге послове који се посебним актима стављају у дјелокруг рада Службе.

Кроз рад одјељења и служби реализују се облици, мјере и услуге социјалне заштите.

1. **Просторни и технички услови**

Центар за социјални рад Бијељина тренутно обавља дјелатност у објекту Опште болнице „Свети Врачеви“. Услови за рад су неадекватни и простор који је на располагању не може да задовољи потребе савременог стручног социјалног рада – простор који је Центру тренутно на располагању је укупне површине 265,60 м², док је око 180 м² (12 канцеларија) за потребе обављања свих процеса рада. Стручни радници (18 радника) распоређени су у 7 канцеларија, па се може закључити да је обављање стручних послова отежано.

У току је изградња новог објекта Центра за социјални рад у склопу којег ће, поред Центра, бити смјештена и два дневна центра-дневни центар за дјецу са сметњама у развоју и дневни центар за дјецу у ризику. План је да објекат буде завршен и опремљен потребним канцеларијским намјештајем и опремом у току 2019. године. Реализацијом овог плана, Центар за социјални рад Бијељина ће добити модеран објекат, изграђен у складу са Правилником о условима за оснивање установе социјалне заштите и обављање дјелатности социјалне заштите, чиме ће бити створене претпоставке за проширење права и услуга за кориснике социјалне заштите у Граду. По завршетку објекта, биће потребно спровести поступак добијања рјешења о испуњености услова за оснивање установа социјалне заштите. Поступак се покреће по захтјеву Центра за социјални рад а рјешење, након спроведеног поступка, доноси Министарство здравља и социјалне заштите Републике Српске.

Центар ће у току 2019. године, а имајући у виду тренутне услове рада, имати на располагању адекватну техничку опрему и довољан број службених возила за потребе теренског рада.

**II АКТИВНОСТИ У 2019. ГОДИНИ**

У 2019. години Центар ће радити на изради извјештаја, анализа и информација које су предвиђене Програмом рада Скупштине града Бијељина за 2019. годину, с тим што ће обавезно припремити:

1. Извјештај о раду ЈУ Центар за социјални рад Бијељина за 2018. годину са Програмом рада за 2019. годину;

Рок разматрања: април 2019. године

1. Информација о заштити дјеце са посебним потребама;

Рок разматрања: мај 2019. године

1. Информација о стању малољетничке делинквенције на подручју града Бијељина

Рок разматрања: јули 2019. године

1. Информација о раду ЈУ Центар за социјални рад Бијељина у заштити породице и унапређењу породичних односа

Рок разматрања: септембар 2019. године

1. Информација о заштити социјално угроженог становништва

Рок разматрања: октобар 2019. године

У 2019. години започеће се имплементација Плана развоја социјалне заштите на подручју Града Бијељина за период 2019-2024. године чији саставни дио чини Акциони план за реализацију конкретних активности. План је усвојен закључком Скупштине Града Бијељина број 01-013-21-11/18 од дана 29.10.2018. године. Овај документ представља платформу развоја социјалне заштите на локалном нивоу за дати период а план је да се у реализацију истог укључе сви партнери на локалном нивоу (град Бијељина, јавне установе и предузећа, невладине организације). За имплементацију Плана развоја задужена је Радна група[[7]](#footnote-7) коју је именовао директор.

У складу са Стратегијом борбе против корупције Републике Српске 2018-2022 и Акционим планом за провођење Стратегије борбе против корупције Републике Српске 2018-2022, Центар ће у току 2019. године реализовати мјере и активности из наведених докумената а изјештаје о реализацији достављати Министарству правде Републике Српске.

Центар је прошле године усвојио План интегритета ЈУ Центар за социјални рад Бијељина. У 2019. години планирано је увођење електронског регистра праћења имплементације Плана интегритета.

У току 2019. године Центар ће интензивно радити на успостављању и спровођењу система финансијског управљања и контроле.

Орган управљања Центра размотриће: Извјештај о раду Центра за 2018. годину, Програм рада Центра за 2019. годину, Извјештај о финансијском пословању, и друга питања битна за функционисање Центра, а у складу са Статутом Центра.

У Центру ће се обављати и други послови: вођење евиденције и документације према законским прописима и обавезама проистеклим на основу одлука органа Центра (издавање разних увјерења, потврда, давање мишљења, израда извјештаја, давање обавјештења и сл.).

Дајемо преглед значајнијих послова, њихову заступљеност у 2018. години и претпостављене интензитете у 2019. години:

|  |  |  |  |  |  |
| --- | --- | --- | --- | --- | --- |
| РБ | ОПИС | План за 2018. г. | Број случајева/поступака у 2018. г. | Процјена за 2019. г. | индех |
| **I** | **ПОРОДИЧНА ЗАШТИТА** |  |  |  |  |
| 1. | Старатељство (1.1.+1.2.) | 232 | 246 | 249 | 101 |
| 1.1. | Стално | 163 | 157 | 160 | 102 |
| *1.1.1.* | *-малољетна лица* | *59* | *54* | *55* | *102* |
| *1.1.2.* | *-пунољетна лица* | *104* | *103* | *103* | *100* |
| 1.2. | Привремено | 69 | 89 | 89 | 100 |
| *1.2.1.* | *-малољетна лица* | *28* | *35* | *35* | *100* |
| *1.2.2.* | *-пунољетна лица* | *41* | *54* | *54* | *100* |
| 2. | Захтјеви за покушај мирења | 120 | 108 | 120 | 109 |
| 3. | Повјере из ванбрачних заједница | 40 | 36 | 40 | 105 |
| 4. | Регулисање одржавања личних односа родитеља и дјеце | 55 | 55 | 55 | 104 |
| 5. | Остали послови по Породичном закону (усвојење, малољетнички бракови, мјере органа старатељства, стручно мишљење) | 950 | 950 | 1000 | 105 |
| **II**. | **ВАСПИТНА ЗАПУШТЕНОСТ И ЗАНЕМАРЕНОСТ** |  |  |  |  |
| 1. | Са поремећајима у понашању (1.1+1.2.+1.3.) | 175 | 178 | 175 | 98 |
| *1.1.* | *Са асоцијалним понашањем* | *100* | *94* | *100* | *106* |
| *1.2* | *Малољетни деликвенти* | *25* | *48* | *25* | *52* |
| *1.3.* | *Починиоци прекршаја* | *50* | *36* | *50* | *139* |
| **III** | **ДЈЕЧИЈА ЗАШТИТА** |  |  |  |  |
| 1. | Дјечији додатак | 2800 | 2439 | 2500 | 102 |
| 2. | Рефундација исплаћене нето зараде (запослене породиље) | 440 | 521 | 521 | 100 |
| 3. | Рефундација исплаћене нак.нето плате ½ радног времена | 9 | 15 | 15 | 100 |
| 4. | Матерински додатак (незапослене породиље)  4.1.+4.2. | 511 | 656 | 656 | 100 |
| *4.1.* | *Матерински додатак (незапослене породиље)-70 КМ* | *-* | *222* | *-* | *-* |
| *4.2.* | *Матерински додатак (незапослене породиље)-405 КМ* | *-* | *434* | *450* | *103* |
| 5. | Право за опрему новорођенчета | 750 | 854 | 854 | 100 |
| 6. | Социјализација дјеце Републике Срспке | 150 | 126 | 120 | 95 |
| 7. | Једнократна новчана помоћ за треће и четврто дијете | 50 | 76 | 76 | 100 |
| **IV** | **СОЦИЈАЛНА ЗАШТИТА**  **- Основна права** |  |  |  |  |
| 1. | Новчана помоћ | 468 | 447 | 468 | 468 |
| 2. | Додатак за помоћ и његу др. лица | 1640 | 1720 | 1800 | 105 |
| 3. | Једнократне новчане помоћи | 900 | 1477 | 1200 | 81 |
| 4. | Смјештај у установу | 52 | 60 | 60 | 100 |
| 5. | Збрињавање у хранитељску породицу | 21 | 22 | 22 | 100 |
| *5.1.* | *-Малољетни корисници* | *18* | *15* | *15* | *100* |
| *5.2.* | *-Пунољетни корисници* | *3* | *7* | *7* | *100* |
| 6. | Подршка у изједначавању дјеце и омладине са сметњама у развоју | 14 | 12 | 12 | 100 |
| 7. | Здравствено осигурање корисника | 252 | 250 | 250 | 100 |
| 8. | Њега и помоћ у кући | 15 | 14 | 14 | 100 |
| 9. | Лична инвалиднина (право уведено од 01.06.2019. године) | - | 309 | 320 | 103 |
| **V** | **СОЦИЈАЛНА ЗАШТИТА**  **- Проширена права** |  |  |  |  |
| 1. | Рјешавање стамбених питања | 21 | 22 | 22 | 100 |
| 2. | Право на накнаду за смјештај у властиту породицу | 151 | 157 | 157 | 100 |
| 3. | Заштита ученичког стандарда | 214 | 216 | 216 | 100 |
| *3.1* | *Школски прибор, уџбеници* | *200* | *200* | *200* | *100* |
| *3.2.* | *Трошкови превоза у школу (дјеца корисника новчане помоћи)* | *14* | *16* | *16* | *100* |
| 4. | Пакети хране, одјеће и обуће, новогодишњи пакетићи | 554 | 655 | 655 | 100 |
| 5. | Набавка огрева | 349 | 351 | 351 | 100 |
| 6. | Субвениција комуналних услуга | 185 | 175 | 175 | 100 |
| *6.1* | *-Субвенција за воду* | *85* | *80* | *80* | *100* |
| *6.2* | *-Субвенција за одвоз смећа* | *100* | *95* | *95* | *100* |
| 7. | Право на кориштење јавне кухиње | 250 | 250 | 250 | 100 |
| **VI** | **ОСТАЛИ ПОСЛОВИ** |  |  |  |  |
| 1. | Процјена и усмјеравање лица ометених у развоју | 120 | 114 | 120 | 105 |
| 2. | Оцјена радне способности | 734 | 946 | 980 | 103 |
| 3. | Остали послови (потврде, мишљења, услуге, увј.) | 1200 | 1200 | 1200 | 100 |

**III УНАПРЕЂЕЊЕ СОЦИЈАЛНЕ ЗАШТИТЕ**

Центар за социјални рад Бијељина ће у току ове године, у сарадњи са партнерима, посебну пажњу посветити следећим активностима:

- Материјална подршка породицама које су у стању социјалне потребе

- Организовање савјетодавног рада са члановима породице (са циљем јачања њених компетиција, јачања позитивних ресурса породице, уважавања личног инвестирања у промене, стручна подршка породици у превазилажењу развојних и других криза, васпитању дјеце и сл.)

- Развијање нових модела подршке и рада са породицом

- Организовање медијских и других кампања са циљем указивања на значај породице и живота у њој

- Развој хранитељства

- Активно праћење стања породице из домена рада Центра

- Радити на успостављању рада Дневног центра за дјецу у ризику у складу са Законом о социјалној заштити

- Активно се залагати за примјену законом прописаних мјера према малољетницима (алтернативних мјера)

- Спроводити мјере примарне превенције малољетничког преступништва

- Учествовати у медијским кампањама које имају за циљ подршку младима и смањење малољетничког преступништва

- Јачати међуинституционалну сарадњу

- Створити претпоставке за ширење услуга према малољетницима и дјеци у ризику на подручју града Бијељина

- Организовање Дневног центра за дјецу са сметњама у развоју

- Развој програма раног откривања дјеце са сметњама у развоју и правовременог реаговања

- Смањење искључености и интеграција у друштвене токове дјеце са сметњама у развоју

- Проширивање услуга у заједници намењених овој популацији

- Подршка старим лицима.

У току 2019. године наставиће се и неке активности започете у ранијем периоду, а нарочито:

- наставак активности на реализацији пројекта изградње објекта Центра за социјални рад Бијељина са Дневним центром за дјецу са потешкоћама у развоју;

- сарадња са мјесним заједницама;

- обезбјеђивање хуманитарне подршке у одјећи и хигијенским пакетима за кориснике социјалне заштите у сарадњи са црквеном организацијом из Гросбеерена - Њемачка;

- сарадња са Градском организацијом Црвеног крста и успостављање квалитетније сарадње са невладиним организацијама;

- развијање програма подршке жртвама од насиља у породици и жртвама трговине људима;

- наставити рад на успостављању електронске евиденције о корисницима права и услуга Центра (СОТАК).

**IV САРАДЊА СА ДРУГИМ ИНСТИТУЦИЈАМА**

И у току 2019. године, ЈУ Центар за социјални рад Бијељина ће, као носилац социјалне заштите на локалном нивоу, наставити сарадњу са инситуцијама на републичком и локалном нивоу а нарочито са:

* Министарством здравља и социјалне заштите Републике Српске
* Градском управом Града Бијељина
* Центром јавне безбиједности Бијељина
* Домом здравља Бијељина
* Основним судом у Бијељини
* Окружним тужилаштвом у Бијељини
* Основним и средњим школама на подручју Града
* Високошколским установама на републичком и локалном ниову
* Омбудсманом за дјецу Републике Српске
* Установама социјалне заштите за смештај
* Невладиним организацијама
* Градском организацијом Црвеног крста
* Привредним субјектима и др.

Центар за социјални рад Бијељина ће и у току 2019. године благовремено информисати грађане о правима и услугама социјалне заштите. У том смислу, Центар ће наставити сарадњу са средствима јавног информисања преко којих ће свим грађанима пружати неопходне информације из домена рада Центра и путем штампаног материјала презентовати рад Центра и обавјештавати грађане о начинима остваривања права о социјалној заштити.

У току 2019. године планирана је и израда веб-сајта Центра за социјални рад Бијељина, чиме ће се обезбједити потпуна транспарентност рада.

**ФИНАНСИЈСКИ ПЛАН ЗА 2019. ГОДИНУ**

Планом буџета Града Бијељина за 2019. годину планирана су средства неопходна за рад Центра за социјални рад. Планирана средства, по потрошачким јединицама трезора, у односу на буџет 2018. године приказана су у табелама:





**ОБРАЗЛОЖЕЊЕ ФИНАНСИЈСКОГ ПЛАНА ЗА 2019. ГОДИНУ**

Буџет ЈУ Центра за социјални рад за 2019. годину износи 1.120.100,00 КМ, док планирана средсва на ПЈТ Социјална заштита за износе 4.661.000,00 КМ што је укупно 5.781.100,00 КМ.

**ПЈТ 0005300 ЦЕНТАР ЗА СОЦИЈАЛНИ РАД**

**ЛИЧНА ПРИМАЊА**

Приликом доношења буџета Града Бијељина за 2019. годину нису уважене препоруке ЈУ Центра за социјални рад Бијељина везане за висину издвајања средстава за лична примања запослених, те сматрамо да усвојени буџет за 2019. годину није реално планиран. Тиме је угрожена исплата личних примања запослених која су у складу са усвојеним Појединачним колективним уговором за запослене у ЈУ Центар за социјални рад Бијељина. Из наведеног произилази, да Центар у 2019. години неће бити у могућности да редовно сервисира своје обавезе према запосленим. Иако је буџетом за 2019. годину планирано идвајање средстава за лична примања радника који би се ангажовали за рад у дневним центрима за дјецу у ризику и дјецу са посебним потребама, планирана средства неће бити довољна за измирење обавеза за постојећи број запослених.

**МАТЕРИЈАЛНИ ТРОШКОВИ**

Средства предвиђена за материјалне трошкове Центра у 2019. години износе 77.000,00 КМ и остала су на нивоу из 2018. године. Изимајући у обзир знатно повећање обима пословања услијед измјена Закона у социјалној и дјечијој заштити, те раст цијена роба и услуга на тржишту, мишљења смо да средства намјењена за материјалне трошкове Центра неће бити довољна.

Пресељење у нови објекат, које је планирано у 2019. години, знатно ће утицати на повећање материјалних трошкова што ће знатно утицати на само пословање Центра.

**ПЈТ 0005301 СОЦИЈАЛНА ЗАШТИТА**

Укупан буџет намјењен за Социјалну заштиту у 2019. години износи 4.661.000,00 КМ и већи је у односу на буџет 2018. године за око 8,09%. Повећање буџета је евидентно у дијелу који се односи на увођење нових права по одлуци Владе РС, док су остале буџетске позиције остале на нивоу из 2018. године, што није реално с обзиром на потрошњу средстава на име текућих дознака грађанима у 2018. години.

Планирана средства за **додатак за помоћ и његу другог лица** за 2019. годину износе 2.300.000,00 КМ и мања су у односу на планирана средства у 2018. години за 40.000,00 КМ. Узимајући у обзир да је у 2018. години за ово право је утрошено 2.344.507,80 КМ, те да је у 2019. години дошло до раста висине издвајања по кориснику као и да број корисника овог права има континуирани раст, мишљења смо да ће за исплату овог права недостајати значајна средства.

Планирана средства намјењена за **новчану помоћ** износе 610.000,00 КМ и остала су на висини планираних средстава из 2018. године. Имајући у виду досадашњу динамику потрошње средстава намјењених за исплату права на новчану помоћ, мишљења смо да ће планирана средства у 2019. години бити довољна.

*Право на додатак за помоћ и његу другог лица и право на новчану помоћ суфинансира Република у висини од 50%.*

На основу одлуке Владе РС у 2018. години уведена је **накнада за личну инвалиднину** а буџетом за 2019. годину планирана су средства у висини од 360.000,00 КМ. Како ово право тек треба да добије свој законски оквир у оквиру Закона о социјалној заштити, мишљења смо да ће у наредном периоду доћи до знатног повећања броја корисника овог права, а самим тим и трошкова везаних за исплату истог. Накнаду за личну инвалиднину финансира Република у потпуности.

За **смјештај у властиту породицу**, буџетом за 2019. годину је предвиђено 205.000,00 КМ. У 2018. години је утрошено 256.479,95 КМ. Имајући и виду ову чињеницу, те предвиђања да се број корисника у наредном периоду неће драстично смањити мишљења смо да планирана средства неће бити довољна.

Укупна планирана средства за **једнократне помоћи** у 2019. години износе 80.000,00 КМ. Планирана средства за ове намјене су остала на нивоу буџета из 2018. године. Имајући у виду да је из године у годину евидентан повећан број захтјева а самим тим и број корисника који се налазе у стању социјалне потребе, мишљења смо да су планирана средства за исплату овог права у 2019. години недовољна.

Средства планирана буџетом за 2019. годину за **смјештај у хранитељске породице** (породични смјештај) и средства за исплату права на **помоћ у кући** такође неће бити довољна због повећања броја корисника овог права и повећања висине издвајања по кориснику.

За **смјештај у установу социјалне заштите** намјењено је 380.00,00 КМ. Имајући у виду да смо у 2018. години за ове намјене утрошили око 405.000,00 КМ мишљења смо да планирана средства у 2019. години за смјештај корисника у установе неће бити довољна.

Буџетом за 2019. годину планирана су средства за рад **Дневног центра за дјецу са потешкоћама у развоју** у износу од 50.000,00 КМ. За рад овог центра неопходна су значајнија средства за материјалне трошкове и повремено ангажовање стручног особља за рад са дјецом са потешкоћама у развоју.

Буџет **Дневног центра за дјецу у ризику** износи 27.000,00 КМ и намјењен је за материјалне трошкове овог центра. За рад овог центра потребна су додатна средства за стално и повремено ангажовање стручног особља за рад са дјецом.

Трошење средства намјењених за остале врсте накнада редовно ће се пратити о чему ће се благовремено информисати градоначелник и начелник за финансије а све у циљу успјешног пословања Центра.

ОБРАЂИВАЧ

Бијељина, април 2019. годинеЈУ ЦЕНТАР ЗА СОЦИЈАЛНИ РАД

БИЈЕЉИНА

Извјештај о раду ЈУ Центар за социјални рад Бијељина за 2018. годину са Програмом рада за 2019. годину разматран је и усвојен на сједници Управног одбора ЈУ Центар за социјални рад Бијељина одржаној дана 10. априла 2019. године.

1. Стање у марту 2019. године [↑](#footnote-ref-1)
2. („Службени гласник Републике Српске“ број 90/17) [↑](#footnote-ref-2)
3. („Службени гласник Републике Српске“ број 114/17 и 122/18), Закон је ступио на снагу 01. јануара 2018. године, а измјене и допуне 01. јануара 2019. године [↑](#footnote-ref-3)
4. Одлука о одобрењу пласмана средстава за унапређење положаја лица са инвалидитетом накнадом за личну инвалиднину („Службени гласник Ребулике Српске“ број 6/19 и 9/19) [↑](#footnote-ref-4)
5. Чланом 93. Закона о социјалној заштити прописана је обавеза полагања стручног испита за све стручне раднике запослене у установама социјалне заштите [↑](#footnote-ref-5)
6. Правилник је у примјени од 01.01.2018. године, а у току је поступак добијања сагласности на нови Правилник који предвиђа организацију која је прилагођена плановима развоја установе [↑](#footnote-ref-6)
7. Радна група именована је рјешењем број 01-014.12-17/19 од 18.03.2019. године [↑](#footnote-ref-7)